Roets op langpad met 20 konserte in 20 dae | Netwerk24
Deur Hanri Wondergem 14 Oktober 2020 19:47
Langebaan Motors het Mathys Roets se Jeep ingesleep en herstel sodat hy sy toer kon voortsit.
Manalleen met net sy gedagtes in sy Jeep het Mathys Roets die langpad aangedurf om 20 optredes in 20 dae te doen.
"Ek het daar by die Blou Hond in Durbanville begin, toe Stellenbosch, Paarl, Langebaan, Yzerfontein, Mosselbaai, Oudtshoorn, Plettenbergbaai, eMalahleni, Vanderbijlpark en dan eindig ek my 20/20-toer in die Mardi Gras-teater in Carnival City in Brakpan," sê Roets.
Die strenger inperking het Roets, net soos ander kunstenaars, hard getref. Toe die reëls verslap is, het hy besluit om vir kleiner gehore op te tree.
Nie eens teëspoed in Langebaan, toe die Jeep te warm was, kon hom keer nie.
"Langebaan Motors het my Jeep ingesleep en sommer vinnig herstel."
Roets het die laaste paar jaar gedigte en musiek versamel.
Hy voel die tyd is nou ryp om dit te deel in die produksie Reën. Sondag se optrede is die laaste in sy 20/20-toer.Wen kaartjies!Vyf gelukkige Beeld-lesers se paaie kan Sondag 15:00 met Roets s'n kruis.
Stuur 'n SMS na 43366 met die volgende inligting: Wen Beeld Mathys, jou naam, van en e-posadres. Jy sal dan in aanmerking kom vir 'n dubbelkaartjie vir sy optrede by Carnival City. Jy kan dieselfde inligting ook per e-pos stuur na wen@lefra.com. Wenners sal per e-pos in kennis gestel word. Die konsert begin 15:00.